**Hysbysiad Preifatrwydd**

**Llywodraeth Cymru – y Broses Recriwtio**

Ymgeiswyr allanol am swyddi Llywodraeth Cymru

**Cefndir**

Diben yr hysbysiad hwn yw esbonio sut mae Llywodraeth Cymru yn prosesu data personol a sensitif ymgeiswyr allanol sy’n gwneud cais am swyddi yn Llywodraeth Cymru ac yn gwneud cais am benodiadau Gweinidogol.

Nodwch, at ddibenion y nodyn hwn, mai Llywodraeth Cymru yw’r rheolydd data ar gyfer yr wybodaeth a ddarperir gennych yn ystod y broses oni nodir yn wahanol. Os oes gennych unrhyw ymholiadau am y broses neu ynglŷn â sut yr ydym yn trin eich gwybodaeth, cysylltwch â Desg Gymorth y Cydwasanaethau [DesgGymorthCydwasanaethau@llyw.cymru](mailto:DesgGymorthCydwasanaethau@llyw.cymru) neu’r Uned Penodiadau Cyhoeddus [PenodiadauCyhoeddus@llyw.cymru](mailto:PenodiadauCyhoeddus@llyw.cymru)

**Beth fyddwn ni’n ei wneud â’r wybodaeth y byddwch yn ei rhoi i ni yn ystod y broses recriwtio?**

Yr unig ddefnydd a wnawn o unrhyw wybodaeth y byddwch yn ei rhoi i ni yn ystod y broses recriwtio fydd er mwyn bwrw ymlaen â’ch cais, neu i fodloni gofynion cyfreithiol neu reoleiddiol lle bo angen.

Ni fyddwn yn rhannu unrhyw wybodaeth a ddarparwch yn ystod y broses recriwtio gyda thrydydd partïon at ddibenion marchnata nac yn storio eich gwybodaeth y tu allan i’r Ardal Economaidd Ewropeaidd. Bydd eich gwybodaeth y cael ei chadw’n ddiogel gennym ni a/neu ein proseswyr data, boed yr wybodaeth honno ar ffurf electronic neu ffisegol.

Byddwn yn defnyddio’r manylion cyswllt a roddwch i ni er mwyn cysylltu â chi i fwrw ymlaen â’ch cais. Byddwn yn defnyddio’r wybodaeth arall a roddwch inni yn ystod y broses recriwtio i asesu pa mor addas yr ydych ar gyfer y swydd yr ydych wedi ymgeisio amdani.

Os ydych wedi ymgeisio am benodiad Gweinidogol sy’n destun gwrandawiad cyn cyflogi, bydd eich CV, eich gwybodaeth fywgraffyddol, a’r data o ran gwrthdaro buddiannau a gweithgarwch gwleidyddol yn cael eu rhannu â Chomisiwn y Cynulliad a’u cyhoeddi fel rhan o’u hadroddiad ynglŷn â’ch addasrwydd fel ymgeisydd.

**Pa wybodaeth yr ydyn ni’n gofyn amdani a pham?**

Bydd yr wybodaeth y gofynnwn i chi ei darparu yn cael ei defnyddio i asesu pa mor addas yr ydych i’ch penodi’n aelod o staff Llywodraeth Cymru neu ar gyfer penodiad Gweinidogol. Ni fyddwn yn casglu mwy o wybodaeth na’r hyn y barnwn ni ei bod yn angenrheidiol er mwyn inni allu cyflawni ein bwriad o asesu pa mor addas yr ydych i gael eich cyflogi neu eich cymryd ymlaen gan Lywodraeth Cymru ac ni fyddwn yn ei chadw yn hirach nag sydd angen.

Mae angen peth o’r wybodaeth y gofynnwn amdani er mwyn asesu pa mor gymwys a/neu addas yr ydych ar gyfer y rol yr ydych wedi ymgeisio amdani, ac er nad oes raid ichi ddarparu’r hyn y gofynnwyd amdano, gallai peidio â gwneud hynny effaithio ar eich cais.

**Y cam ymgeisio**

Os byddwch yn defnyddio ein system ymgeisio ar-lein, bydd yr wybodaeth yn cael ei chasglu gan brosesydd data ar ein rhan (gweler isod).

Byddwn yn gofyn am eich manylion personol, gan gynnwys eich enw a’ch manylion cyswllt. Byddwn hefyd yn gofyn ichi am eich profiad blaenorol, eich cymwysterau a/neu eich addysg ac am fanylion canolwyr y gallem gysylltu â nhw pe baem yn gwneud cynnig amodol o swydd neu benodiad ichi. Yn ystod y broses recriwtio, byddwn hefyd yn gofyn ichi am atebion i gwestiynau sy’n berthnasol i’r swydd yr ydych wedi ymgeisio amdani. Bydd gan staff yn ein timau recriwtio Adnoddau Dynol fynediad at yr holl wybodaeth hon a bydd gan staff yr Uned Penodiadau Cyhoeddus fynediad at yr wybodaeth pan fyddwch yn ymgeisio am benodiad Gweinidogol.

Gofynnir hefyd ichi roi gwybodaeth am gyfle cyfartal. Nid yw’n orfodol ichi roi’r wybodaeth hon – os na wnewch chi hynny, ni fydd yn effeithio ar eich cais. Ni fydd yr wybodaeth ar gael i unrhyw un nad yw’n ymwneud â’r broses recriwtio, mewn modd sy’n golygu y gellid eich adnabod. Mae hyn yn cynnwys y rheolwyr sy’n recriwtio, o ran penderfyniadau cyflogi, a’r timau noddi o ran penodiadau Gweinidogol. Yr unig ddefnydd a wneir o’r wybodaeth a ddarperir gennych fydd er mwyn cynhyrchu a monitro ystadegau am gyfle cyfartal.

**Ceisiadau a chyflwynwyd yn Gymraeg**

Pan fydd ceisiadau'n cael eu cyflwyno yn Gymraeg, ac mae rhai/pob aelod o'r panel yn ddi-Gymraeg, byddwn yn cyfieithu eich ffurflen gais. Rydym wedi contractio gyda darparwyr cyfieithu allanol ar gyfer y gwasanaeth hwn, a byddant yn cael gweld yr holl wybodaeth a ddarperir ar eich ffurflen gais a'ch tystiolaeth ategol. Ni fydd y wybodaeth am gyfle cyfartal yn cael ei rhannu os ydych wedi'i darparu.

**Llunio rhestr fer**

Bydd aelodau’r panel cyfweld a staff Adnoddau Dynol yn llunio rhestr fer o’r ymgeiswyr am y swydd, gan ddibynnu ar y swydd sydd dan sylw, a bydd ganddynt fynediad at yr wybodaeth a ddarperir gennych yn ystod y broses recriwtio. Bydd gan y staff sy’n rheoli’r broses recriwtio yn y tîm noddi ac yn y tîm Penodiadau Cyhoeddus fynediad at yr wybodaeth a ddarperir gennych yn gysylltiedig â cheisiadau am benodiadau cyhoeddus. Ond ni fydd unrhyw un o’r rhain yn cael gweld gwybodaeth am gyfle cyfartal, os byddwch wedi ei darparu.

**Asesiadau**

Mae’n bosibl y byddwn yn gofyn ichi gymryd rhan mewn digwyddiadau asesu, gwneud profion neu lenwi holiaduron galwedigaethol proffilio personoliaeth a/neu fynychu cyfweliad – neu gyfuniad o’r rhain. Byddwch chi a ninnau yn cynhyrchu gwybodaeth. Er enghraifft, efallai y byddwch yn sefyll prawf ysgrifenedig neu y byddwn ni’n gwneud nodiadau yn ystod y cyfweliad. Bydd yr wybodaeth hon yn cael ei dal gan Lywodraeth Cymru.

**Cynnig amodol**

*Cyflogaeth gyda Llywodraeth Cymru*

Os byddwn yn cynnig swydd yn amodol ichi, byddwn yn gofyn ichi am wybodaeth er mwyn gallu cynnal gwiriadau cyn cyflogi. Rhaid i’r gwiriadau cyn cyflogi hyn gael eu cynnal yn llwyddiannus cyn y gallwch gael cynnig terfynol o swydd gyda Llywodraeth Cymru. Mae gofyn inni gadarnhau pwy yw ein staff, eu hawl i weithio yn y Deyrnas Unedig a chael sicrwydd eu bod yn bobl ddibynadwy a gonest y gellir ymddiried ynddynt.

Felly bydd gofyn ichi ddarparu:

* Tystiolaeth o bwy ydych. Bydd gofyn ichi fynychu un o’n swyddfeydd a dod â’r dogfennau gwreiddiol gyda chi, a byddwn yn gwneud copïau ohonynt.
* Tystiolaeth o’ch cymwysterau (os yw hynny’n berthnasol i’r swydd). Bydd gofyn ichi fynychu un o’n swyddfeydd a dod â’r dogfennau gwreiddiol gyda chi, a byddwn yn gwneud copïau ohonynt.
* Gofynnir ichi lenwi datganiad ynghylch cofnodion troseddol er mwyn rhoi gwybod am unrhyw euogfarn sydd heb ei disbyddu.
* Byddwn yn rhoi eich cyfeiriad e-bost i Gyngor Sir Powys, a fydd yn gofyn ichi lenwi cais am wiriad Cofnod Troseddol Sylfaenol drwy’r Gwasanaeth Datgelu a Gwahardd (DBS) neu Access NI, a fydd yn cadarnhau eich datganiad ynghylch euogfarnau sydd heb eu disbyddu. Yn unol â Chod Ymarfer y DBS, bydd Uned Datgelu a Gwahardd Cyngor Sir Powys yn cadw gwybodaeth datgelu, cynnwys yr wybodaeth honno neu unrhyw gynrychioliad ohoni, mewn unrhyw fformat am gyfnod heb fod yn hwy nag sy’n angenrheidiol, ac am chwe mis fan hwyaf, yn dilyn y penderfyniad am recriwtio, oni bai y codir anghydfod neu, o dan amgylchiadau eithriadol, pan geir cytundeb DBS.
* Byddwn yn cysylltu â’ch canolwyr yn uniongyrchol i ofyn am eirdaon, gan ddefnyddio’r manylion yn eich cais.
* Byddwn y gofyn hefyd ichi lenwi holiadur am eich iechyd, er mwyn cadarnhau eich bod yn ffit i weithio. Gwneir hyn drwy brosesydd data (gweler isod).

Os byddwn yn gwneud cynnig terfynol o swydd ichi byddwn yn gofyn hefyd am yr wybodaeth ganlynol ar ôl ichi dderbyn y cynnig:

* Manylion banc – er mwyn prosesu’r taliadau cyflog
* Manylion cyswllt brys – er mwyn inni wybod pwy i gysylltu ag ef petai argyfwng yn digwydd ichi yn y gwaith
* A ydych yn aelod, neu wedi bod yn aelod, o gynllun pensiwn y Gwasanaeth Sifil – fel y gallwn drefnu bod eich aelodaeth yn parhau neu anfon holiadur atoch er mwyn barnu a ydych yn gymwys i ailymuno â’ch cynllun blaenorol.

*Penodiad Gweinidogol*

Os byddwn yn cynnig penodiad Gweinidogol ichi yn amodol, mae’n bosibl y byddwn yn gofyn ichi am wybodaeth er mwyn inni allu cynnal gwiriadau diwydrwydd dyladwy a/neu wiriadau diogelwch. Rhaid i’r gwiriadau hyn gael eu cwblhau cyn y gellir gwneud cynnig terfynol ichi.

Os byddwn yn gwneud cynnig terfynol ichi, mae’n bosibl y byddwn yn gofyn am eich manylion banc fel y gallwn dalu ffi ddyddiol ichi, lle bo hynny’n berthnasol, a chostau teithio a chynhaliaeth. Lle bydd corff cyhoeddus arall yn talu eich ffi ddyddiol a/neu gostau deithio a chynhaliaeth, bydd y Llywodraeth yn rhannu eich manylion cyswllt hefo nhw fel y gallent gael y wybodaeth hon gennych yn uniongyrchol.

**Cliriad Diogelwch Manylach**

Ar gyfer rhai swyddi yn Llywodraeth Cymru mae gofyn cael cliriad diogelwch ar lefel uwch – bydd hynny wedi’i nodi yn yr hysbyseb swydd. Os felly, gofynnir ichi gyflwyno gwybodaeth i United Kingdom Security Vetting (UKSV) drwy’r broses genedlaethol ar gyfer fetio at ddibenion diogelwch.

Bydd UKSV yn anfon y canfyddiadau i Lywodraeth Cymru er mwyn i Lywodraeth Cymru allu wneud penderfyniad ynglŷn â’ch penodiad. Os bydd y broses yn aflwyddiannus, ni fydd Llywodraeth Cymru yn cael gwybod pam, ond mae’n bosibl y bydd angen inni ystyried eto a ydych yn addas ar gyfer y rôl neu sut y byddwch yn cyflawni eich dyletswyddau.

**Defnyddio proseswyr data**

Trydydd partïon yw proseswyr data, ac maent yn darparu rhai elfennau o’n gwasanaeth recriwtio ar ein rhan. Rydym wedi sefydlu contractau gyda’n proseswyr data. Mae hynny’n golygu na chânt wneud dim byd â’ch gwybodaeth bersonol oni bai ein bod wedi rhoi cyfarwyddyd iddynt wneud hynny. Ni fyddant yn rhannu’ch gwybodaeth bersonol ag unrhyw sefydliad heblaw ni. Byddant yn ei storio’n ddiogel ac yn ei chadw am gyfnod penodol, yn unol â’n cyfarwyddyd ni. Ceir rhagor o wybodaeth isod am y proseswyr data a’r wybodaeth y bydd ganddynt fynediad ati.

**WCN**

Pan fyddwch yn defnyddio ein system ymgeisio ar-lein, byddwch yn darparu’r wybodaeth y gofynnir amdani i WCN, sy’n darparu’r gwasanaeth ar-lein ar ein rhan. Ar ôl clicio ar y botwm ‘gwneud cais’ byddwch yn cyrraedd gwefan WCN. Nhw fydd yn cadw’r wybodaeth a gyflwynwch ond bydd gan Lywodraeth Cymru fynediad ati.

WCN yw’r proseswyr data o ran darparu ein system recriwtio ar-lein. Nid oes ganddynt unrhyw ran yn y broses recriwtio ei hun. Bydd eich data yn cael eu cadw gan WCN am hyd at 3 blynedd ar ôl i’r broses recriwtio gau.

**CGI**

Os ydych yn gyflogedig gan Lywodraeth Cymru neu’n derbyn ffi ddyddiol ganddi, bydd manylion perthnasol ynglŷn â chi yn cael eu rhoi i CGI, sy’n darparu gwasanaethau cyflogres ar gyfer Llywodraeth Cymru. Bydd hyn yn cynnwys eich enw, eich manylion banc, eich cyfeiriad, eich dyddiad geni, eich rhif Yswiriant Gwladol, manylion eich cyflog neu’ch ffi ddyddiol, lle bo hynny’n berthnasol, a’ch aelodaeth o gynllun pension.

**MyCSP**

Os ydych yn gyflogedig gan Lywodraeth Cymru, bydd eich manylion yn cael eu rhoi i MyCSP, sy’n gweinyddu Cynllun Pensiwn y Gwasanaeth Sifil, y mae Llywodraeth Cymru yn un o’r cyrff sy’n aelodau ohono. Byddwch yn cael eich cofrestru’n awtomatig â’r cynllun pensiwn a bydd MyCSP yn cael eich enw, eich dyddiad geni, eich rhif Yswiriant Gwladol a manylion eich cyflog.

**Datganiad Iechyd**

InSync Corporate Healthcare sy’n darparu ein gwasanaeth Iechyd Galwedigaethol clinigol ar hyn o bryd, Os byddwn yn cynnig swydd yn amodol ichi, byddwn yn gofyn ichi lenwi holiadur i alluogi’r gwasanaeth Iechyd Galwedigaethol i helpu i farnu a ydych yn ffit i wneud y gwaith a gynigiwyd ichi, neu i wneud argymhellion i ni ynglŷn ag unrhyw addasiadau y gellid bod angen eu gwneud i’r amgylchedd gwaith neu’r systemau er mwyn ichi allu gweithio’n effeithiol.

Byddwn yn anfon ffurflen atoch gyda llythyr y cynnig amodol, a bydd honno’n cael ei dychwelyd i Lywodraeth Cymru mewn amlen wedi’i selio a’i throsglwyddo’n syth i’r gwasanaeth Iechyd Galwedigaethol, Byddant hwy’n rhoi cadarnhad i ni eich bod yn ffit i weithio neu’n anfon adroddiad atom a fydd yn cynnwys argymhellion. Cewch ofyn am weld yr adroddiad cyn iddo gael ei anfon atom. Os na fyddwch yn fodlon rhoi eich caniatâd i ni weld yr adroddiad, gallai hynny effeithio ar eich cynnig swydd. Os bydd gofyn cael asesiad iechyd galwedigaethol, mae’n debygol mai’r tîm clinigol fydd yn ei gynnal.

Ni fydd gofyn inni gael datganiad iechyd os cewch gynnig penodiad Gweinidogol.

**Gwybodaeth Reoli**

O bryd i’w gilydd, byddwn yn casglu gwybodaeth am ein hymgyrchoedd recriwtio o’n systemau recriwtio ar-lein. Gwybodaeth ddienw yw hon, sy’n rhoi gwybodaeth inni ynghylch pa mor effeithiol oedd yr ymgyrch, er enghraifft drwy ba ffynhonnell y daw’r nifer mwyaf o ymgeiswyr, neu wybodaeth am gyfle cyfartal at ddibenion monitro. Bydd yr wybodaeth ddienw hon yn cael ei chadw yn unol â pholisi cadw Llywodraeth Cymru.

**Sut y byddwn yn gwneud penderfyniadau am recriwtio?**

Ar gyfer swyddi gyda Llywodraeth Cymru, caiff y penderfyniadau terfynol eu gwneud gan y rheolwyr sy’n recriwtio a/neu gan aelodau o’r tîm recriwtio Adnoddau Dynol. Bydd yr holl wybodaeth a gesglir yn ystod y broses ymgeisio yn cael ei hystyried.

Gallwch holi am y penderfyniadau a gafodd eu gwneud am eich cais drwy gysylltu â’n Canolfan Cydwasanaethau Corfforaethol yn gyntaf [DesgGymorthCydwasanaethau@llyw.cymru](mailto:DesgGymorthCydwasanaethau@llyw.cymru)

Yn achos Penodiadau Gweinidogol, y Gweinidog perthnasol sy’n gwneud y penderfyniadau recriwtio terfynol. Gallwch holi am y penderfyniadau a gafodd eu gwneud am eich cais drwy gysylltu â’r Uned Penodiadau Cyhoeddus [PenodiadauCyhoeddus@llyw.cymru](mailto:PenodiadauCyhoeddus@llyw.cymru)

**Ailbenodi i rolau Gweinidogol**

Er mwyn eich ystyried ar gyfer ailbenodi, mae angen arfarniad perfformiad diweddar sydd yn foddhaol. Bydd arfarniad eich perfformiad yn cael ei rannu gyda swyddogion Llywodraeth Cymru yn yr isadran noddi berthnasol yn ogystal â’r Gweinidog a’r swyddfa breifat. Os bydd y Gweinidog yn cynnig eich ailbenodi am gyfnod arall yn y rôl, gofynnir ichi lenwi holiadur gweithgarwch gwleidyddol a darparu data am amrywiaeth a gwrthdaro buddiannau. Bydd gan staff yr Uned Penodiadau Cyhoeddus a’r swyddog yn y tîm noddi sy’n gyfrifol am reoli perthynas Llywodraeth Cymru â’ch bwrdd fynediad at yr wybodaeth hon.

**Secondiadau**

Byddwn hefyd yn trefnu i bobl weithio ar secondiad o bryd i’w gilydd.

Os byddwch yn dod i weithio i Lywodraeth Cymru ar secondiad, byddwn yn gofyn am wybodaeth feddygol er mwyn barnu a oes angen gwneud addasiadau rhesymol. Mae’n bosibl y byddwn yn gofyn ichi gwblhau ein gwiriadau cyn cyflogi neu sicrhau cliriad diogelwch drwy’r broses Fetio Diogelwch Cenedlaethol – a ddisgrifir uchod yn yr Hysbysiad hwn. Bydd yr angen i wneud hyn yn dibynnu ar ba fath o waith y byddwch yn ei wneud inni.

**Am ba hyd y caiff yr wybodaeth ei chadw?**

Bydd yr holl wybodaeth a gaiff ei darparu yn ystod y broses recriwtio yn cael ei chadw yn unol â’r meini prawf a nodir ym mholisi cadw Llywodraeth Cymru. Wrth benderfynu am ba hyd y cedwir yr wybodaeth, bydd Llywodraeth Cymru yn dilyn yr egwyddorion a nodir yn y polisi cadw – gellir gwneud cais amdano drwy gysylltu â’r Ddesg Gymorth Cydwasanaethau  
 ([DesgGymorthCydwasanaethau@llyw.cymru](mailto:DesgGymorthCydwasanaethau@llyw.cymru)  neu 03000255454).

**Trosglwyddiadau TUPE i Lywodraeth Cymru**

Ar gyfer unigolion y bwriedir i’w cyflogaeth gael ei symud i Lywodraeth Cymru yn sgil cymhwyso Rheoliadau Trosglwyddo Ymgymeriadau (Diogelu Cyflogaeth) 2006 (TUPE), mae’n bosibl y byddwn y derbyn gwybodaeth amdanoch fel rhan o’r broses. Gallai hyn gynnwys eich enw, eich dyddiad geni, manylion am eich cyflogaeth (gan gynnwys teitl eich swydd, disgrifiad o’ch swydd, eich cyflog a chyfnod eich gwasanaeth), manylion am unrhyw gamau cyfreithiol, camau disgyblu neu gamau’n ymwneud ag anghydfod a gymerwyd yn eich erbyn neu a roddwyd ar waith gennych chi yn ystod y 2 flynedd ddiweddaf, ynghyd ag unrhyw gydgytundebau sy’n berthnasol i’ch cyflogaeth. Os na fydd eich cyflogaeth yn trosglwyddo i Lywodraeth Cymru, caiff yr wybodaeth hon ei dileu’n syth, Os bydd eich cyflogaeth yn cael ei throsglwyddo, caiff yr wybodaeth ei chadw yn unol â pholisi cadw Llywodraeth Cymru.

**Sut y byddwn yn rhannu’ch gwybodaeth â chyrff cyhoeddus eraill**

Pan fo’n ofynnol a/neu pan fernir bod hynny’n briodol, mae’n bosibl y bydd Llywodraeth Cymru yn rhannu gwybodaeth gyda chyrff cyhoeddus eraill, gan gynnwys:

• Comisiwn y Gwasanaeth Sifil er mwyn galluogi’r Comisiwn i gyflawni ei ddyletswyddau statudol mewn perthynas â chydymffurfiaeth, cwynion ac ymchwiliadau.

• Y Pwyllgor Cynghori ar Benodiadau Busnes er mwyn galluogi’r Pwyllgor i brosesu gwaith achos i gydymffurfio â’r Cod Llywodraethiant ar gyfer Penodiadau Cyhoeddus.

**Eich hawliau mewn perthynas â’ch gwybodaeth**

Mae gennych hawl:

* I gael mynediad at y data personol ynglŷn â chi yr ydym yn eu prosesu.
* I’w gwneud yn ofynnol inni gywiro gwallau yn y data hynny
* I wrthwynebu i’r data gael eu prosesu (o dan rai amgylchiadau)
* I’ch data gael eu dileu (o dan rai amgylchiadau)
* I gyflwyno cwyn i Swyddfa’r Comisiynydd Gwybodaeth, y rheoleiddiwr annibynnol ar gyfer diogelu data.

I gael gwybod rhagor am yr wybodaeth a ddelir gan Lywodraeth Cymru a’r defnydd a wneir ohoni, neu os ydych am arfer eich hawliau o dan y Rheoliad Cyffredinol ar Ddiogelu Data, cysylltwch â:

Y Swyddog Diogelu Data

Llywodraeth Cymru

Parc Cathays

CAERDYDD

CF10 3NQ

E-bost: [DataProtectionOfficer@llyw.cymru](mailto:DataProtectionOfficer@llyw.cymru)

Dyma’r manylion cyswllt ar gyfer Swyddfa’r Comisiynydd Gwybodaeth:

Wycliffe House

Water Lane

Wilmslow

Cheshire

SK9 5AF

Ffôn: 0165 545 745 neu 0303 123 1113

Gwefan: [www.ico.gov.uk](http://www.ico.gov.uk)